Maak jou eie 2-in-1 waspoeier | Lomi
Vandat ek maar kan onthou was my ma met Ecosoft waspoeier. Vir ons klomp allergie siele het dit nog altyd gewerk. Ek het egter nie besef presies hoe wonderlik dit werk tot dit die jaar van die mark af gegaan het nie. Ek is verbysterd hoe swak meeste waspoeiers werk. Duidelik was ek bederf.
Skielik kan ek nie meer ‘n vol bondel in my 14kg wasmasjien skoon kry nie. Dit was egter nie die groot probleem gewees nie. My knaap was. Soos sake staan moet ek toe uitvind hy is allergies vir die meeste waspoeiers. Ek sê meeste, want dalk is daar iewers een daar buite wat vir hom sal werk. Tot dus ver kon ek dit egter nog nie vind nie. Dankie vir oulike vriendinne wat vir my bietjies gegee het om uit te toets. Van die lot het Bio-classic sy neus die minste ontstel.
Ek weet daar is groen waspoeiers op die mark. Moontlik sal die vir hom werk. Ek moet egter eerlik wees dat dit net glad nie my sak pas nie. So het my soektog na ‘n tuisgemaakte alternatief begin. Al my pogings was nie ewe suksesvol nie. Sommige het skoon gewas, maar dan ruik die klere muwwerig na ‘n paar dae. Ander het vlekke gelaat.
Uiteindelik het ek ‘n resep wat werk. Ek is seker daar kan nog op verbeter word. Veral as ek ‘n paar Rand ekstra het vir duurder bestanddele. Op ‘n beperkte begroting werk die resep egter:
3 koppies “washing soda”
2 koppies koeksoda
2 koppies epsomsout (engelse sout)
100 g Preem seep (gerasper)
200 g Boraks of Boorpoeier
30 druppels laventel essensiële olie (Ek wil nog suurlemoen en lemoen essensiële olie ook probeer)
Meng alles goed saam en stoor in ‘n lugdigte houer.
Die meeste aanlyn resepte bevat “castile soap” in die plek van die Preem. Ek kon dit egter nog nie in ‘n winkel opspoor nie en aanlyn is dit nogal duur. Die beste prys wat ek kon kry is R86 vir 250g teenoor die Preem wat net R9 vir 500g is. Die goedkoopste “washing soda” en Epsomsout kry ek by ons Agrimark. Elk kos net so oor die R20 (vir 500g “washing soda” en 1kg epsomsout – 5kg epsomsout is nog goedkoper per gewig).
Vir 2kg se waspoeier kos dit my dus ongeveer R90 (deur groter maat te koop sal dit nog goedkoper uitwerk)
Ek lees vandag dat “Soda ash” wat vir swembaddens verkoop word soortgelyk is aan die “washing soda”, maar dat mens effe minder moet ingooi. Ek het dit egter nog nie probeer om dit te bevestig en hoeveelhede te gee nie.
Die brousel werk sonder die boraks ook, maar dan kom die witgoed nie so skoon uit nie. Die epsomsout en koeksoda is die versagtingsmiddel en is nie so seer vir die was aksie by nie. Mens kan dit dus uitlaat en bloot asyn in die spoel siklus byvoeg, maar ek hoor gewoonlik nie my wasmasjien skree om dit te doen nie. Dus is dit net makliker om ‘n 2-in-1 waspoeier te hê.
Die “washing soda” is natuurlik vir my die wonderlikste ontdekking. Ek het voorheen al as die skottelgoedwasserseep skielik die dag op is ontdek dat koeksoda vir ‘n was of 2 ook werk. As jy dit meer keer gebruik begin die masjien aanpaksels maak en was nie meer so mooi nie. In my soektog na waspoeier resepte lees ek toe raak dat “washing soda” die hoofbestanddeel in skottelgoedwasserseep is. So nou met die in die huis gebruik ek bloot net dit. Nog ‘n rede om groot maat “washing soda” op te spoor.
Categories: Alles in 'n dag	| Sleutelwoorde: allergie, DIY, epsomsout, gratis, koeksoda, skottelgoedwasser, tuisgemaakte waspoeier, washing soda, waspoeier | 7 Kommentaar
7 thoughts on “Maak jou eie 2-in-1 waspoeier”
Het jy na Sunlight produkte gekyk? Ek was nog altyd onder die indruk dat die Sunlight waspoeier suiwer seep is, dis nou voor hulle begin het om “versagmiddel poeier” by die seeppoeier te gooi om dit ook ‘n twee in een produk te maak. Nou met die nuwe 2-in-1 Sunlight sien ek my jongste kry allerhande knoppies op sy arms waar die moue skuur. Toe ek Arial gebruik het, het hy geen uitslag gekry nie, maar die winkel het nie altyd Arial nie. Ek gebruik ook net witasyn om mee uit te spoel, want dit help sommer met gim-klere se kieme.
Dankie, Elize. Sunlight weet ek al jare werk nie vir hom nie en ‘n vriendin het een keer ‘n baadjie van hom in Ariel gewas en ek moes dit daarna 5 keer was voor hy dit weer kon dra. Al die geure en goed wat hulle by gooi werk net nie vir hom nie.
Ek kan hul seker nie kwalik neem nie. Ek het nou al met soveel mense gepraat wat beweer klere is net skoon as dit soos iets ruik.
Nee, net gewonder of jy hulle ondersoek het, en wat jy gevind het. Ek het self na jou artikel bietjie gaan oplees en nou besluit om Bio-Classic poeier en Probac se vloeibare waspoeier te probeer. Ek het nie ‘n probleem met “ruik soos iets nie”, want ek het met my sinus al besef reukwater is “overrated”. Ek wil die klomp knoppies van sy vel af kry, en ek weet nou dit is nie kos-verwant nie.
Allergieë is ‘n groot vet pyn. En elke mens s’n is so verskillend. Hier by ons is alles omtrent reukloos, want wat manlief se neus irriteer is anders as wat myne irriteer en weer anders as dit wat die knaap s’n irriteer 😦 Ek moet se van die lot wat ek probeer het was Skip die heel ergste (niemand van ons kon dit hanteer nie). Nie eers ek wat eintlik heel goed doen vandat ek koring-loos gegaan het nie. Voor dit het ek van soveel goed ekseem en hooikoors gekry. Nou is daar regtig min dinge wat daardie effek op my het.
Hoop jy vind iets wat werk vir julle almal!
Ek glo aan Bio-Classic, maar ek is bly jy het nou iets gevind wat werk, en wat boonop goedkoop ook is.
More! Sou jy belangstel, kan jy altyd jou eie castile seep maak. Deon se gedagtes – is ‘n oulike blog waar hy presies se hoe om eie sepe, ens. te maak. Ek sal dit graag wil maak myself, maar moet nog geld spaar om die skaal en benodighede te bekom. Dankie vir jou resep hierbo – gaan dit probeer. Heel moontlik sonder die preem – ek probeer om heeltemal “bio-friendly” te gaan. Ons het ‘n septic tank, en dit het my skielik in alle ander rigtings laat begin dink. Op die oomblik gebruik ek eco7 vir alles – skottelgoed, badkamer, vloer, selfs wasgoed. Kry dit by Somerset Wes. R25 ‘n liter. Ek sukkel nog om sonder Jik klaar te kom – vir my vadoeke. Niks sover kon dit wit kry soos Jik nie! Elk geval, dankie vir jou blok. Het ‘n lys gemaak van al jul boeke wat jul lees, en gaan dit probeer in die hande kry. Ons bly te ver van ‘n bib af.
Dankie, Riana. Die Preem is nou ook nie my eerste keuse, maar tot ek iets anders kan vind wat met die knaap se neus akkomodeer sal dit maar moet doen:) Ek sal bietjie loer vir Eco7 en Deon se blog!
Ek moet erken my sus het my oortuig om Bingo se waspoeier te probeer. Dis goedkoop en wonder bo wonder lyk dit asof dit nie die knaap se neus onderste bo gooi nie. Hoe bio-vriendelik dit is weet ek nie, maar dit het tenminste nie fosfate in nie.
As jy op facebook is kan jy loer in die Homeschool Exchange South Africa (2nd hand educational material) groep. Meeste van die boeke is Engels, maar daar kom tog Afrikaanse boeke daar deur wat dikwels moeilik is om elders in die hande te kry.
309 274 hits